春山
作者：衛宗武
朝代：宋

paragraphs: 青山四時好，春至尤盛麗。
潤澤散沖融，華滋出枯悴。
雲根鱗甲動，風柯羽旄曳。
羣芳間點染，一碧互經緯。
組繡列障陳，繢畫崇屏倚。
嵬昂如帝尊，黼黻儼衣被。
我老得餘暇，時來領勝事。
穿雲度舟楫，披霧縱屐履。
涓泉幽響生，鳴鳥繁聲脆。
天然成妙奏，人籟惡可擬。
息游返靖廬，紛華以靜對。
獨坐勘古書，冥觀參物理。
光景猶駒馳，色象亦蟬蛻。
至人善觀山，夫豈悅浮靡。
懿此靜秀姿，萬古挹清致。